Document ID: 32013R0463

KOMISIJAS REGULA (ES) Nr. 463/2013
(2013. gada 17. maijs),
ar ko groza Eiropas Parlamenta un Padomes Regulu (EK) Nr. 2003/2003 par mēslošanas līdzekļiem ar mērķi pielāgot regulas I, II un IV pielikumu tehnikas attīstībai
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2003. gada 13. oktobra Regulu (EK) Nr. 2003/2003 par mēslošanas līdzekļiem (1) un jo īpaši tās 31. panta 1. un 3. punktu,
tā kā:
(1)
Regulas (EK) Nr. 2003/2003 I pielikuma A.3. tabulā neapstrādāta kālija sāls mēslošanas līdzekļu tipa apzīmējumam izmantots vārds “kainīts”. Tagad vārdu “kainīts” saista ar vienu konkrētu neapstrādāta kālija sāli, un tas var ierobežot tirdzniecību tiem ražotājiem, kas vēlas pārdot citus kālija sāļus. Lai nepieļautu šādu ierobežojumu un tādējādi lauksaimniekiem visās dalībvalstīs darītu pieejamu plašāku kālija sāļu klāstu, minētā mēslošanas līdzekļa tipa apzīmējumam būtu jāizmanto vispārējs nosaukums un attiecīgi jāpielāgo atsauces uz vārdu “kainīts”. Neapstrādāta kālija sāļu ražotājiem būtu jānodrošina pārejas periods, lai ļautu marķējumu pielāgot jaunajiem noteikumiem.
(2)
Lignosulfonātskābe ir kompleksveidotājs materiāls, ko iegūst no dažādiem koksnes veidiem. Tā kā pārdošanā ir daudzi dažādas kvalitātes produkti, ir svarīgi pielāgot tehnikas attīstībai kvalitātes prasības, kurām produktiem jāatbilst, lai tos varētu laist tirgū kā EK mēslošanas līdzekli.
(3)
Kaļķošanas materiāli, ko sauc arī par kaļķošanas mēslošanas līdzekļiem, neitralizē augsnes skābumu un vienlaikus var arī nodrošināt barības vielas magniju un/vai kalciju. Kaļķošanas materiālu ražotāji saskaras ar dažādiem dalībvalstu noteikumiem, kas traucē iekšējā tirgus darbību. Tādēļ kaļķošanas materiāli būtu jāpievieno mēslošanas līdzekļu tipiem, kas aprakstīti Regulas (EK) Nr. 2003/2003 I pielikumā, lai nodrošinātu to brīvu apriti iekšējā tirgū. Turklāt Eiropas Standartizācijas komiteja (CEN) ir izstrādājusi EN standartus kaļķošanas materiālu analīzes metodēm. Lai panāktu obligātu šo standartu ievērošanu, tie būtu jāiekļauj Regulas (EK) Nr. 2003/2003 IV pielikumā, kurā aprakstītas paraugu ņemšanas un analīzes metodes.
(4)
Būtu jānosaka pārejas periods, dodot kaļķošanas materiālu ražotājiem pietiekamu laiku, lai pielāgotos jaunajiem EN standartiem.
(5)
Regulas (EK) Nr. 2003/2003 II pielikumā izklāstītas pielaides attiecībā uz deklarēto barības vielu saturu. II pielikums būtu jāgroza, lai iekļautu pielaides attiecībā uz kaļķošanas materiāliem.
(6)
Regulā (EK) Nr. 2003/2003 noteikts, ka EK mēslošanas līdzekļu kontrole notiek saskaņā ar minētās regulas IV pielikumā aprakstītajām paraugu ņemšanas un analīzes metodēm. Tomēr dažas no šīm metodēm nav starptautiski atzītas un būtu jāaizstāj ar Eiropas Standartizācijas komitejā nesen izstrādātajiem EN standartiem.
(7)
Tādēļ būtu attiecīgi jāgroza Regula (EK) Nr. 2003/2003.
(8)
Šajā regulā paredzētie pasākumi ir saskaņā ar atzinumu, ko sniegusi ar Regulas (EK) Nr. 2003/2003 32. pantu izveidotā komiteja,
IR PIEŅĒMUSI ŠO REGULU.
1. pants
Grozījumi
1. Regulas (EK) Nr. 2003/2003 I pielikumu groza saskaņā ar šīs regulas I pielikumu.
2. Regulas (EK) Nr. 2003/2003 II pielikumu groza saskaņā ar šīs regulas II pielikumu.
3. Regulas (EK) Nr. 2003/2003 IV pielikumu groza saskaņā ar šīs regulas III pielikumu.
2. pants
Pārejas noteikumi
Atkāpjoties no 3. panta otrās daļas, ražotāji var piemērot I pielikuma 1. punkta noteikumus pirms 2014. gada 7. decembra.
3. pants
Stāšanās spēkā
1. Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
2. Regulas I pielikuma 1. punktu piemēro no 2014. gada 7. decembra.
3. Regulas I pielikuma 3. punktu, II pielikuma 2. punktu un III pielikuma 4. punktu piemēro no 2014. gada 7. jūnija.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 17. maijā

Labels: 7
3
6